

Αρκαλοχώρι, 20/12/2024

Προς: ΜΜΕ

**ΔΕΛΤΙΟ ΤΥΠΟΥ**

**Ζωγραφιά μαθητή από το Γυμνάσιο Αρκαλοχωρίου «κοσμεί» στην ευχετήρια κάρτα της Προέδρου της Δημοκρατίας Κατερίνας Σακελλαροπούλου**

H ζωγραφιά του Γιώργου Σφακιανάκη του Δημητρίου, μαθητή της Γ' Τάξης του Γυμνασίου Αρκαλοχωρίου "κοσμεί" φέτος, την ευχετήρια κάρτα της Προέδρου της Δημοκρατίας Κατερίνας Σακελλαροπούλου.

Η επιλογή της ζωγραφιάς του μαθητή από το Αρκαλοχώρι, προκάλεσε συγκίνηση στην οικογένεια, στους καθηγητές και τους συμμαθητές του αλλά και τους συντοπίτες του.

Σύμφωνα με τον Διευθυντή του Γυμνασίου Αρκαλοχωρίου Νίκο Φανουράκη, το Γραφείο της Προέδρου, ήρθε σε επαφή με το Σχολείο εκφράζοντας την πρόθεση να συνεργαστούν για την ευχετήρια κάρτα της Προέδρου. Όλα τα παιδιά, όλων των τάξεων του Γυμνασίου Αρκαλοχωρίου (250 μαθητές) κλήθηκαν να ζωγραφίσουν το Προεδρικό Μέγαρο και τελικά επελέγη, η εμπνευσμένη αποτύπωση του Προεδρικού Μεγάρου από τον Γιώργο Σφακιανάκη.

"Η ευχετήρια κάρτα με τη ζωγραφιά του μαθητή Γιώργου Σφακιανακη από το Αρκαλοχώρι που φέρει την υπογραφή της Προέδρου της Δημοκρατίας, αποτελεί μία συμβολική αλλά και ουσιαστική κίνηση από μέρους της κ. Σακελλαροπούλου, για την σεισμόπληκτη περιοχή και τους μαθητές εκείνους που από τον σεισμό μέχρι και σήμερα, κάνουν μάθημα σε οικίσκους αφού τα σχολεία τους έχουν κριθεί ακατάλληλα. Η κ. Σακελλαροπούλου έχει αποδείξει έμπρακτα το ενδιαφέρον της για τον τόπο μας και γνωρίζουμε την ευαισθησία της για τα παιδιά αλλά τα προβλήματα που αντιμετωπίζουμε μετά τον σεισμό. Ως Δημοτική Αρχή προχωρούμε τις διαδικασίες για να κερδίσουμε το χαμένο έδαφος ώστε οι μαθητές μας να επιστρέψουν το συντομότερο δυνατό, στις σχολικές αίθουσες που τους αξίζουν. Συγχαρητήρια στον Γιώργο που μας συγκίνησε με το ταλέντο του και μας έκανε όλους υπερήφανους. Έχουμε ανάγκη να βλέπουμε παιδιά που δεν το βάζουν κάτω και μας εκπλήσσουν με τις ικανότητες τους» δήλωσε ο Δήμαρχος Μινώα Πεδιάδας Βασίλης Κεγκέρογλου.